**ELŐTERJESZTÉS**

**Szombathely Megyei Jogú Város Közgyűlése**

**2023. április 27-ei ülésére**

**BESZÁMOLÓ**

**az előző Közgyűlés óta eltelt időszak fontosabb eseményeiről és a polgármester átruházott hatáskörben hozott döntéseiről**

**Tisztelt Közgyűlés!**

**2023. március 31-én** megnyílt a Magyar Géniusz vándorkiállítása Szombathelyen. Az ünnepélyes nyitófesztiválon megnyitottam a tárlatot. A magyar kulturális örökség tekintélyes részét a vidéki múzeumok őrzik, mely mennyiségét és értékét tekintve is páratlan. Ezen műtárgyakat azonban többnyire csak a helyben élők ismerik, ritkán utazunk akár egy Mednyánszky festményért vagy a Sisi relikviákért több száz kilométert. E gondolat mentén kezdeményezte a Magyar Vidéki Múzeumok Szövetsége annak az ötletnek a megvalósítását, hogy a vidék legreprezentatívabb tárgyai egy nagyszabású tárlaton belül megmutatkozhassanak. A Magyar Géniusz vándorkiállítás az adott településre, múzeumra leginkább jellemző és legjelentősebb műtárgyakat vonultatja fel. 67 intézmény 154 darab, történeti, régészeti, néprajzi és művészettörténeti műtárgya mesél a látogatónak az elmúlt két évezredről. A tárlat 2022 áprilisában indult el Kecskemétről, majd Gyula, Debrecen, Győr után Szombathelyre érkezett. Az eseményen dr. Horváth Attila, Horváth Soma alpolgármester urak, valamint Bokányi Adrienn és Németh Ákos tanácsnokok is részt vettek.

E napon a Húsvéti vásárt a Koprive zenekar koncertje előtt megnyitottam.

E napon dr. László Győző és Horváth Soma alpolgármester urak részt vettek a Közgyűlés utáni sajtótájékoztatón.

**Április 2-án** az autizmus világnapi rendezvények keretein belül szervezték meg a szokásos "kék sétát" Szombathelyen. A Borostyánkő Áruháztól indult menetet a Fő téren fogadtam és köszöntöttem Pohánka Edittel, a PontMás Vas Megyei Autista Gyermekekért Alapítvány elnökével. Az autizmus világnapja alkalmából szervezett rendezvényen részt vett többek között dr. László Győző és Horváth Soma alpolgármester urak, Bokányi Adrienn tanácsnok asszony. Este a Városházát az autizmussal élők iránti szolidaritásból kék színnel világították meg.

**Április 4-én** meghosszabbította Perl Zoltán szerződését a Falco kosárcsapata. A Falco-Vulcano Energia KC Szombathely szerződéskötéséről bejelentéssel egybekötött sajtótájékoztatót tartottak az érintettek a Városházán. Az eseményen dr. László Győző sportért is felelős alpolgármesterrel, Tóth Kálmánnal a Városstratégiai, Idegenforgalmi és Sport Bizottság elnökével, Gráczer Györggyel, a Falco-Vulcano Energia KC Szombathely ügyvezetőjével, valamint Perl Zoltán válogatott kosárlabdázóval, a szombathelyi csapat kiválóságával vettünk részt. A város és a Falco közös bejelentése alapján a Falco-Vulcano Energia KC Szombathely újabb két évvel hosszabbította meg Perl Zoltán szerződését.

Ezen a napon dr. László Győző alpolgármester úr képviselte városunkat “A háború nem rabolhatja el a gyermekkorunkat” címmel nyílt gyermekrajz-kiállítás megnyitóján az AGORA Savaria Filmszínházban, ahol köszöntötte a megjelenteket. A kiállított képeket olyan ukrán gyermekek készítették, akik a háború elől menekülve Magyarországon találtak átmeneti menedéket, olyan ukrán gyermekek, akik már Magyarországon születtek vagy akik Szombathely testvérvárosában, Ungváron élnek. A rendezvényen Szuhai Viktor tanácsnok úr is részt vett.

E napon Horváth Soma alpolgármester úr részt vett a Derkovits-lakótelepen megrendezett közösségteremtő faültetési akción.

**Április 5-én** Putz Attilával, a 7-es számú választókörzet képviselőjével közösen osztottuk a lakossági LED-csere program keretében a LED izzókat a városrész polgárai számára.

E napon az ELTE Savaria Egyetemi Központjának Egyetemi Sportcsarnokában tartottak névadó ünnepséget, az eseményen Szombathely MJV képviseletében dr. László Győző sportért is felelős alpolgármester úrral és Tóth Kálmánnal, a Városstratégiai, Idegenforgalmi és Sport Bizottság elnökével vettünk részt. Az Egyetemi Sportcsarnok a szombathelyi felsőoktatás, a sportképzések és a csarnok felépülésében is emblematikus szerepet betöltő dr. Gál László professzor emeritus nevét kapta.

E napon dr. László Győző alpolgármester úr részt vett a városi közösségi faültetés negyedik állomásán, a Repülők útjánál szervezett rendezvényen. Az eseményen Bokányi Adrienn tanácsnok asszony, a 2. számú választókörzet képviselője is jelen volt.

E napon dr. László Győző alpolgármester úr fogadóórát tartott a Városházán.

E napon Horváth Soma alpolgármester úr részt vett a Mesebolt Bábszínház - Színház Olimpia 2023 eseményeiről tartott sajtótájékoztatón.

E napon Bokányi Adrienn tanácsnok asszony a Vas Megyei Munkaadók és Gyáriparosok Szövetsége rendezvényén vett részt.

E napon Németh Ákos tanácsnok úr a Kisalföldi ASzC Herman Ottó Környezetvédelmi és Mezőgazdasági Technikum, Szakképző Iskola és Kollégium Parképítő OSZTV eredményhirdetésén köszöntötte a résztvevő diákokat, pedagógusokat.

**Április 6-án** Horváth Soma alpolgármester úr a Madarász kiállítás sajtótájékoztatóján vett részt a Smidt Múzeumban.

**Április 11-én** tárt kapukkal várta a közönséget a magyar költészet napján az AGORA Művelődési és Sportház, amelynek nagyterme gigantikus kávéházzá alakult a jeles nap alkalmából: a frissen lefőzött fekete mellé lélekemelő verseket kaptak az érdeklődők. Ismert emberek ültek a kávéházi asztaloknál, a betérő vendég pedig a verses menüből választhatta ki, hogy melyik költeményt szeretné hallani a kávéházi partnerétől. Az eseményen Horváth Soma alpolgármester úrral, valamint Ágoston Sándorral, a Közterület-felügyelet vezetőjével vettem részt.

**Április 12-én** Németh Ákos tanácsnok úr Tóth Kálmán frakcióvezető úrral a Savaria Plaza melletti körforgalomnál, annak felújításáról tartott sajtótájékoztatót.

E napon Szuhai Viktor tanácsnok úr a Magyar Királyi Honvédség III. Hadteste frontra indulásának megemlékezésén vett részt. Koszorút helyezett el a vasútállomáson felállított II. világháborús emléktáblánál.

**Április 13-án** a Magyar Önkormányzatok Szövetsége és az Egyensúly Intézet 15 városban, köztük Szombathelyen is konzultációt szervezett "Az önkormányzatok és az állam szerepe a 21. században címmel". A kerekasztal-beszélgetés előtt köszöntöttem a résztvevőket. Az eseményen részt vett dr. László Győző, dr. Horváth Attila és Horváth Soma alpolgármester urak, valamint Bokányi Adrienn és Szuhai Viktor tanácsnokok is.

E napon Horváth Soma alpolgármester úr részt vett Derkovits Gyula szobránál tartott koszorúzáson.

**Április 14-én** immár hagyománnyá vált a Derkovits Verssoroló Gála megrendezése a Derkovits Gyula Általános Iskola szervezésében a névadó festő, grafikus születésének tiszteletére. Idén tizenharmadik alkalommal szavazhattak a város és a városkörnyék diákjai a “legszebb” versekre. Az idei Verssoroló Gála központi témája Petőfi Sándor volt. A költő ismert verseit tanár-diák párok tolmácsolásában hallhatta az érdeklődő közönség. Az ünnepségen köszöntőt mondtunk Fodor Istvánnal, a tankerület igazgatójával. Az eseményen Horváth Soma alpolgármester úr is részt vett.

E napon részt vettem a Rotary Club Szombathely fennállásának 30. évfordulója alkalmából rendezett díjátadó gálán a Bartók Teremben. Az eseményen Bokányi Adrienn tanácsnok asszony is részt vett.

**Április 15-én** Németh Ákos tanácsnok úr a Kisalföldi ASzC Herman Ottó Környezetvédelmi és Mezőgazdasági Technikum, Szakképző Iskola és Kollégium XXXIV. Savaria Floriadae Fiatal Virágkötők Versenyén osztotta meg ünnepi gondolatait a díjkiosztó kezdetén.

**1.**

**Tisztelt Közgyűlés!**

**I.**

Kopcsó Anikó velemi lakos azzal a kérelemmel fordult az önkormányzathoz, hogy a 9700 Szombathely, Szelestey L. u. 25. szám alatti magánszálláshely üzemeltetéséhez a „Szombathelyi Apartman” elnevezést, az apartman honlapjának címeként a „szombathelyiapartman.hu” címet használhassa, a szálláshely működésének időtartamáig. A kérelem az előterjesztés mellékletét képezi.

**II.**

Vargha-Bejczi Judit a Galambos Grill Kft. (székhely: 9751 Vép, Kassai u. 73.) képviseletében azzal a kérelemmel fordult az önkormányzathoz, hogy a társaság az általa szervezett szombathelyi eseményeken használhassa a városnevet „Helló Savaria” és „Savaria Park” formában. A kérelem az előterjesztés mellékletét képezi.

**III.**

Bakkné Dr. Gaál Éva az Elefánt Gyógyszertár Kft. (székhely: 9791 Torony, Rohonci u. 4.) képviseletében azzal a kérelemmel fordult az önkormányzathoz, hogy a társaság a Savaria Plazában működő gyógyszertár elnevezésében használhassa a városnevet, „Savaria Gyógyszertár” formában, a társaság működésének időtartamáig. A kérelem az előterjesztés mellékletét képezi.

A városnév használatának szabályairól szóló, hatályos 16/1994. (VI.9.) önkormányzati rendelet értelmében a városnevet eredeti, ragozott, vagy toldalékos formában bármely természetes vagy jogi személy illetőleg jogi személyiséggel nem rendelkező szervezet elnevezésében (cégnév, fantázianév) csak előzetes engedély alapján használhatja.

A kérelmeket – a rendelet 3. § (3) bekezdése értelmében – előzetes véleményezés, javaslattétel céljából a kérelmező tevékenységi köre szerint illetékes Városstratégiai, Idegenforgalmi és Sport Bizottság (I. szám alatti kérelem), Kulturális, Oktatási és Civil Bizottság (II. szám alatti kérelem), illetve Egészségügyi Szakmai Bizottság (III. szám alatti kérelem) elé terjesztettem, a bizottsági elnökök a Bizottságok javaslatát a Közgyűlésen szóban ismertetik.

A rendelet 4. § (1) bekezdése alapján a névhasználati kérelem elbírálásáról a Közgyűlés dönt.

A rendelet 4. § (2) bekezdése értelmében engedély nem adható, ha:

a./ a városnév-használat a város jó hírnevét sérti,

b./ a kérelmező nem szombathelyi székhelyű, kivéve, ha a kérelemben foglalt cél ebben az esetben is városi érdeket szolgál és alkalmas a város iránti megbecsülés kifejezésére a névhasználat,


c./ a kérelmező a városnév használatára érdemtelen,

d./ a kérelmező tevékenysége a város érdekét vagy polgárai közízlését, erkölcsi érzékét sérti,

e./ a kérelmező tevékenysége jelentősége, áru minősége, jellege nem indokolja,

f./ a kérelem szerinti tevékenységet végző cég vagy szervezet, termék, rendezvény már viseli a városnevet.

Kérem a Tisztelt Közgyűlést, hogy a fentiek alapján a kérelmeket megtárgyalni és a névhasználatok kérdésében dönteni szíveskedjék.



A képen asztal látható

Automatikusan generált leírás

A képen asztal látható

Automatikusan generált leírás

**2.**

**Tisztelt Közgyűlés!**

A 2023. márciusi Közgyűlésen elhangzott képviselői kérésre elkészült az önkormányzatunk rendelkezésére álló kiviteli tervekről szóló tájékoztató, külön feltüntetve a nem engedélyköteles és az engedélyköteles tevékenységeket. Ez utóbbiban megjelölésre kerültek azok, amelyek lejártak és nem kerültek megújításra, továbbá tájékoztatást adok a még le nem járt tervek érvényességének idejéről is az alábbiak szerint:

1. **Nem engedélyköteles tevékenységek:**

|  |  |
| --- | --- |
| **Helyszín** | **Műszaki tartalom** |
| 1. Markusovszky utca | Gyöngyös patak híd burkolat felújítása |
| 1. Dolgozók utca | Dolgozók u-i közvilágítás (Ernuszt körforgalom - Séi körforgalom) kiépítése |
| 1. Homok utca | északi oldalon aszfaltozott járda kiépítése a kerékpárút és a Kárpáti K. utcai csomópont közötti szakaszon) |
| 1. Söptei út | Söptei út 66-tól a körforgalomig a hiányzó közvilágítás kiépítése |
| 1. Söptei út | buszmegálló kialakítása, valamint járda kiépítése a körforgalomig |
| 1. Sándor László utca | útburkolat felújítása |
| 1. Őrség utca | útburkolat felújítás, járda és csapadékvíz elvezetés megoldása |
| 1. Lipp Vilmos utca | csapadékvíz elvezetés megoldása (Kertész és Dr. Szabolcs Zoltán utcák között) |
| 1. Gesztenyefa, Bükkfa, Nyárfa és Tölgyfa utca | járdafelújítása |
| 1. Bem J. – Szűrcsapó utca | Bem és Szűrcsapó utca közötti parkrehabilitáció |

1. **Engedélyköteles tevékenységek:**

|  |  |  |
| --- | --- | --- |
| **Helyszín** | **Műszaki tartalom** | **Engedély érvényessége** |
| 1. Kilátó utca | Kilátó u. második szakasza | *2022. április (lejárt)* |
| 2. Lejtő sétány | Lejtő sétány és Kárpáti Kelemen utca közötti területen gyalogút, közvilágítás építése (alsó szakasz) | *2018. január (lejárt)* |
| 3. Lejtő sétány | Lejtő sétány (felső szakasz) | *2018. január (lejárt)* |
| 4. Vidos József utca | útburkolat felújítása | 2023. augusztus |
| 5. Áchim András utca | útburkolat felújítása | 2024. március |
| 6. Bárdos A. utca | útburkolat felújítása | 2024. március |
| 7. Komlósi Ferenc utca | útburkolat felújítása | 2024. március |
| 8. Széll Kálmán utca | Széll K. u. - Pável Á. sétány kereszteződésében kijelölt gyalogos átkelőhely létesítése | 2024. augusztus |
| 9. Napsugár utca | Szombathely-Zanat, Napsugár utcával szemben gyalogos átkelőhely kiépítése | 2023. szeptember |
| 10. Herényi temető | temető előtti parkoló kialakítása | 2024. június |
| 11. Kulcsár I. – Halastó utca | Kulcsár I. u. – Halastó u. elmaradt 200 m-es szakasz felújítása | 2025. december |
| 12. Károly Róbert utca | Károly Róbert utcai kutyafuttató és sportpálya mögötti parkoló kialakítása | 2025. január |
| 13. Bakó József utca | Bakó József (Faludi-Kodály) utca és Kassák Lajos utcák sarkánál gyalogátkelőhely létesítése | 2025. május |
| 14. Jászai Mari utca | Jászai Mari utca 22-24. számmal szemközti parkoló kialakítása | 2025. július |
| 15. Csapó utca | járda és úttest felújítása | 2025. június |
| 16. Markusovszky utca | Markusovszky u. gyalogátkelőhely létesítés | 2025. szeptember |
| 17. Nárai – Batsányi u. | Nárai u. – Batsányi u. gyalogátkelőhely és járda létesítés | 2026. július |
| 18. Külső Nárai utca | Külső Nárai u. járda létesítés | 2026. június |
| 19. Váci Mihály utca | Váci Mihály utcai Általános Iskola előtti tér felújítása | 2025. január |
| 20. Vereczkei utca | kétoldali csapadékvíz elvezetés | 2026. január |
| 21. Bem József utca | Bem J. u. 2. szám mögötti játszótér felújítása | 2025. március |
| 22. Bem József utca | parkoló kialakítása a Bem J. u. 19-29. sz. háztömbök között | 2024. május |
| 23. Bem József utca | parkoló kialakítása a Bem J. u. 27. sz. háztömb előtt | 2024. május |
| 24. Rohonci utca | Rohonci u. 33-35. sz. háztömbök mögött parkolóépítés | 2025. augusztus |
| 25. Rohonci utca | Rohonci u. 46-50. sz. háztömbök mellett parkolóépítés | 2027. szeptember |
| 26. Patak utca | parkoló építése | 2026. december |
| 27. Bem József utca | Bem J. u. 2. – Váci iskola mögött parkoló kialakítása | 2025. április |
| 28. Szűrcsapó utca | Szűrcsapó utca 6-8. sz. háztömbök mögötti parkoló építése | 2026. március |
| 29. Váci Mihály utca | Váci M. u. 30-32. sz. háztömbök mögötti parkoló kialakítása | 2027. szeptember |
| 30. Pázmány Péter körút | Pázmány P. krt. 25. melletti parkoló építése | 2024. május |
| 31. Barátság utca | Barátság u. 17. melletti parkoló építése | 2025. augusztus |
| 32. Mikes – Károlyi utca | Mikes K.-Károlyi A. utcai új csomópont és parkoló építése útépítéssel | 2027. szeptember |
| 33. Bakó József utca | Bakó József utcai parkoló kialakítása | 2026. december |
| 34. Éhen Gyula tér | Éhen Gyula tér fejlesztése, parkolók kialakítása | 2027. szeptember |
| 35. Krúdy Gyula utca | parkolók kialakítása | 2026. március |
| 36. Deák Ferenc utca | Deák F. u. 76. sz. mögötti tömbbelső felújítása | *2018. március (lejárt)* |

Tájékoztatom a Tisztelt Közgyűlést, hogy az utak építésének, forgalomba helyezésének és megszüntetésének engedélyezéséről szóló 93/2012. (V. 10.) Korm. rendelet 15. § (1) bekezdése értelmében:

„A véglegessé vált építési engedély öt évig hatályos. Nem szűnik meg az építési engedély időbeli hatálya, ha az építést öt éven belül megkezdték és az építési tevékenységet folyamatosan végzik.”

Ugyanezen szakasz (3) bekezdése ugyanakkor rögzíti, hogy „Az építési engedély időbeli hatályát a hatóság - az időbeli hatály lejárta előtt az építtető kérelmére - legfeljebb két alkalommal, alkalmanként három évvel meghosszabbíthatja, ha az engedély megadásának időpontjában hatályos jogszabályok vagy körülmények nem változtak meg, vagy a változás az engedély tartalmát érdemben nem érinti.”

Tájékoztatom a Tisztelt Közgyűlést, hogy a fentieknek megfelelően a meglévő tervdokumentációk nem lejárt engedélyeinek hatályban tartásával kapcsolatosan a szükséges intézkedéseket megteszem.

Kérem a Tisztelt Közgyűlést, hogy a tájékoztatást, és a határozati javaslatot elfogadni szíveskedjék.

**3.**

**Tisztelt Közgyűlés!**

A Közgyűlés 30/2023. (I. 26.) Kgy. számú határozatával felkérte a polgármestert, hogy vizsgálja felül a Vas Megyei Temetkezési Kft-vel 2017-ben kötött vagyonkezelési szerződést a temetőkről és a temetkezésről szóló 1999. évi XLIII. törvény 39. §-ában rögzített, a kegyeleti közszolgáltatási szerződésre vonatkozó feltételeknek való megfeleltetés szempontjából.

A vagyonkezelési szerződés határozott időre, 2017. december hó 1-től 2032. november 30. napjáig került megkötésre azzal a céllal, hogy a helyi önkormányzatokra a törvény erejénél fogva előírt kötelező közfeladat ellátása, ennek keretében a köztemetők kialakítása és fenntartása, valamint a kegyeleti közszolgáltatás szerződéses feltételrendszere kialakításra kerüljön.

A törvény 39. § (1) bekezdése értelmében a közszolgáltatási szerződésnek tartalmazni kell:

* a tevékenység gyakorlásának helyét;
* az ellátandó tevékenységek felsorolását;
* a teljesítés módját és idejét;
* a feladat mennyiségi és minőségi követelményeit;
* a szerződés érvényességi idejét, amely 5 évnél rövidebb és 15 évnél hosszabb nem lehet, de újbóli megkötése nem zárható ki;
* a szolgáltatás finanszírozásának rendjét;
* a szolgáltatás ellenértékének mértékét és a megfizetés módját;
* a közüzemi szerződési kötelezettség alanyait;
* a szolgáltatáshoz szükséges eszközök mennyiségi és minőségi előírásait és rendelkezésre bocsátásának módját;
* az önkormányzati vagyontárgyak használatának, karbantartásának, felújításának és pótlásának szabályait;
* a szolgáltatást végző személyekkel kapcsolatos követelményeket;
* a szerződés fennállása alatt az önkormányzatot megillető ellenőrzési jogosítványokat;
* arra vonatkozó kötelezettségvállalást, hogy ha a gazdálkodó szervezet a kegyeleti közszolgáltatás mellett temetkezési szolgáltatást is végez, a kegyeleti közszolgáltatást más gazdasági tevékenységétől, így a temetkezési szolgáltatástól számvitelileg elkülöníti;
* arra vonatkozó tájékoztatást, hogy a szerződésre egyebekben a Polgári Törvénykönyv rendelkezéseit kell megfelelően alkalmazni.

Tekintettel arra, hogy a vagyonkezelő és a közszolgáltatást végző üzemeltető Vas Megyei Temetkezési Kft. 100%-os tulajdonosa maga az önkormányzat, ezért a közszolgáltatás finanszírozása nincs részletezve a szerződésben. A kft. a közszolgáltatás díját saját, kegyeleti szolgáltatást nyújtó bevételéből fedezi azzal, hogy a vagyonkezelési szerződés 31. pontja szerint az Önkormányzat a Vagyonkezelő működéséhez a tárgyévi költségvetésében meghatározott pénzösszeget rendelkezésre bocsátja.

A vagyonkezelési szerződés felülvizsgálata alapján megállapítható, hogy tartalma szerint megfelel a közszolgáltatás vonatkozásában a temetőkről és a temetkezésről szóló 1999. évi XLIII. törvény 39. §-ában rögzített előírásoknak, ugyanakkor javaslom, hogy a szerződés elnevezésében kerüljön feltüntetésre a kegyeleti közszolgáltatás megnevezés.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**4.**

**Tisztelt Közgyűlés!**

Szombathely Megyei Jogú Város Önkormányzata (a továbbiakban: Önkormányzat) és a Weöres Sándor Színház Nonprofit Kft. (a továbbiakban: Színház) 2008. január 11. napján megállapodást (a továbbiakban: Megállapodás) kötött a színházi feladatok ellátása céljából. A Megállapodás 4. pontja tartalmazza a Színház önkormányzati támogatására vonatkozó rendelkezést.

Tekintettel arra, hogy a Színház központi támogatásban is részesül, melynek mértéke változó volt, a Színház zavartalan működése érdekében a Megállapodás szóban forgó része 2009 óta évente módosításra került, mely a központi és önkormányzati támogatást együttesen, a Színház által benyújtott ütemezés szerint tartalmazta.

A Színház esetében a központi támogatás folyósításának időpontja bizonytalan, továbbá az önkormányzat költségvetési rendeletének kihirdetését megelőző átmeneti időszakban legfeljebb a tárgyévet megelőző év eredeti előirányzatának 1/12 része kerülhet folyósításra. Előzőek alapján legkorábban az önkormányzat költségvetési rendeletének kihirdetését követő közgyűlésen kerülhet sor a Megállapodás ütemezés szerinti módosítására, azt követően az utalásra.

Az önkormányzati tulajdonú gazdasági társaságokkal (Agora, Turizmus) megkötött megállapodások által gördülékeny és kiszámítható a támogatási források folyósítása. A Színházzal folytatott egyeztetés alapján javaslom a bevált gyakorlatnak a Színházra vonatkozó bevezetését, mely az egységes szabályozást, a Színház kiegyensúlyozott gazdálkodását is elősegítené, és a Megállapodásnak az Önkormányzat kötelezettségeit tartalmazó rendelkezés 4. pontjának alábbiakban történő módosításával valósulhat meg.

„4. Az Önkormányzat minden évben a tárgyévi költségvetési rendeletében határozza meg a Színház működési támogatásának mértékét, amely a GDPR feladatok ellátásának összegét is magában foglalja. A Színház az Önkormányzat tárgyévi költségvetési rendeletének kihirdetését követően írásban nyújtja be a központi és önkormányzati támogatás összegére együttesen vonatkozó ütemezési kérelmét. A Színház működéséhez szükséges összeg folyósítása az ütemezésnek megfelelően történik a hónap 5. napjáig. Az Önkormányzat által a Színház részére külön soron biztosított egyéb támogatási összegek folyósítása is jelen Megállapodás keretében történik. Bankszámlaszám: 11747006-20213273-00000000”

A kormányzati funkciók és államháztartási szakágazatok osztályozási rendjéről szóló 15/2019. (XII.7.) PM rendelet 4.§ (2) bekezdésében foglaltaknak eleget téve az igényelt támogatás céljának kormányzati funkciója: „082020 – színházak tevékenysége.”

Az Emberi Erőforrások Minisztériuma és Szombathely Megyei Jogú Város Önkormányzata között 2020. május 29. napján kötött, a Színház közös fenntartásáról szóló megállapodás alapján 302.075.191,- Ft állami támogatás, míg az önkormányzat költségvetéséről szóló 4/2023. (II.28.) önkormányzati rendelet 9. melléklete alapján 202.324.000,- Ft összegű önkormányzati támogatás biztosított a Színház 2023. évi működéséhez. Előzőek alapján a Színház 2023. évi támogatási összege összesen 504.399.191,- Ft.

A 2023. évi teljes támogatási összegből 2023. március 31. napjáig 177.421.024,- Ft utalásra került a Színház részére.

A még fennmaradó 326.978.167,- Ft különbözet - mely összeg egyúttal a GDPR feladatok ellátásának 2023. évi fedezetét is tartalmazza - átutalása május hótól, a beérkezett ütemezés alapján szükséges.

Kérem a Tisztelt Közgyűlést, hogy az előterjesztést megtárgyalni, és határozatát meghozni szíveskedjék.

**5.**

**Tisztelt Közgyűlés!**

Szombathely Megyei Jogú Város Közgyűlése a 23/2008. (X. 31.) önkormányzati rendeletével módosította a Szombathely Megyei Jogú Város Helyi Építési Szabályzatáról, valamint Szabályozási Tervének jóváhagyásáról szóló 30/2006. (IX. 7.) önkormányzati rendeletet (a továbbiakban: HÉSZ). A módosítás kapcsán a rendeletben egy korábban nem szabályozott sajátos jogintézmény, az önkormányzatot településrendezési célok megvalósítása érdekében megillető elővásárlási jog jelent meg.

Az épített környezet alakításáról és védelméről szóló 1997. évi LXXVIII. törvény (továbbiakban: Étv.) 17. § d) pontjában, valamint 25. § (1) és (4) bekezdéseiben foglaltak alapján az ingatlan-nyilvántartásban számos ingatlanra bejegyzésre került az Önkormányzat elővásárlási joga.

A rendezési tervben az elővásárlási joggal érintett területek bejelölésre kerültek, ezek közé tartozik a 6475 hrsz.-ú, természetben a Szombathely, Thököly u. 36. szám alatt található társasházi ingatlan is, melyre a HÉSZ 3. számú melléklete alapján a „Történelmi sétaút” jövőbeli megvalósítását elősegítendő elővásárlási jog a „megőrzésre érdemes építészeti, régészeti örökség védelme, felújítása, továbbfejlesztése” céljából áll fenn.

A ZÉKORI Kereskedelmi és Szolgáltató Kft., mint eladó, valamint a WESTRIO Kft., mint vevő képviseletében eljáró ügyvéd 2023. április 11. napján érkezett megkeresésében nyilatkozattételre hívta fel Önkormányzatunkat az eladó tulajdonában lévő 6475/A/1 hrsz.-ú, 538 m² alapterületű, üzlethelyiség megnevezésű társasházi ingatlanra vonatkozó elővásárlási jog gyakorlása tekintetében.

Az ingatlan - 2023. április 6. napján kelt adásvételi szerződésben meghatározott - vételára 200.000.000,-Ft, azaz kettőszázmillió forint, melyet az eladó rendelkezése szerint ÁFA nem terhel.

Az ingatlant terheli 39.000.000,-Ft összeghatárra bejegyzett jelzálogjog, valamint ennek biztosítására elidegenítési és terhelési tilalom a MagNet Bank Zrt. javára.

A Vevő a vételárat, az előzőekben említett terhek figyelembe vételével az alábbiak szerint fizeti meg:

Az ingatlan vételárából a jelzálog végtörlesztéséhez szükséges 20.000.000,- Ft-ot az adásvételi szerződés aláírásától követő 3 napon belül fizeti meg a MagNet Bank által a végtörlesztéshez megadott technikai számlaszámra történő átutalással, számla ellenében.

A hátralékos vételárat, nettó 180.000.000,-Ft-ot a vevő köteles az önkormányzat elővásárlási jogról szóló lemondó nyilatkozatának kiadását, vagy az elővásárlási jog gyakorlására nyitva álló határidő eredménytelen leteltéről tájékoztató eladói értesítés kézhezvételét követő 5 napon belül a szerződésben szereplő bankszámlára történő átutalással megfizetni Eladó részére.

Az ingatlan birtokbaadására a teljes vételár jóváírásának napját követő 5 munkanapon belül kerül sor.

Az Étv. 25. § (6) bekezdése szerint, ha az Önkormányzat a megkereséstől számított hatvan napon belül nem nyilatkozik, az ingatlan elidegeníthető. A bejegyzett elővásárlási jogot az elidegenítés nem érinti.

Tájékoztatom a Tisztelt Közgyűlést arról, hogy a szóban forgó, elővásárlási joggal érintett ingatlan megvásárlására Önkormányzatunk a költségvetésében nem biztosított önálló soron fedezetet, ezért jelenleg nem adottak a feltételei annak, hogy az Önkormányzat elővásárlási jogával élve ingatlant vásároljon.

Szombathely Megyei Jogú Város Önkormányzatának Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X. 31.) önkormányzati rendelete (továbbiakban: SZMSZ) 51. § (3) bekezdés 18. pontja alapján a Gazdasági és Jogi Bizottság véleményt nyilvánít Szombathely MJV helyi építési szabályzatáról, valamint szabályozási tervének jóváhagyásáról szóló hatályos rendeletben meghatározott elővásárlási joggal terhelt ingatlan esetében az önkormányzatot megillető elővásárlási jog kérdésében. Az SZMSZ 75. § (4) bekezdése értelmében az elővásárlási jog gyakorlása kérdésében a bizottság előzetes véleménye alapján a polgármester dönt.

A megjelölt vételár nagyságára tekintettel ugyanakkor szükségesnek tartom a közgyűlési döntés meghozatalát, ezért kérem a Tisztelt Közgyűlést, hogy az elővásárlási jog gyakorlása kérdésében szíveskedjék a határozati javaslatban foglaltak szerint döntést hozni.

**6.**

**Tisztelt Közgyűlés!**

I. A Perintparti Alapítvány azzal a kéréssel fordult hozzám, hogy Vasi Kislegényczéh néptáncegyüttes külföldi utazását támogassam. Az Egyesület Tajvanról kapott meghívást, hogy a 2023. nyarán megrendezésre kerülő Nemzetközi Ifjúsági Folklór Fesztiválon képviseljék Magyarországot. Az eseményen való részvételhez polgármesteri keretem terhére 440.000,- Ft összegű támogatást javasoltam.

II. A Joskar-Ola Alapítvány azzal a kéréssel fordult hozzám, hogy a XXIII. Joskar-Ola Napok Kulturális és Sportfesztivált támogassam. Az évente nyáron megrendezésre kerülő esemény üde színfoltja a város kulturális életének, melynek bevételét idén a Dr. Bohóc Mosolyszolgálat Alapítvány támogatására ajánlják fel. Az esemény megrendezéséhez polgármesteri keretem terhére 700.000,- Ft összegű támogatást javasoltam.

Szombathely Megyei Jogú Város Önkormányzata Közgyűlésének az önkormányzati forrásátadásról szóló 47/2013. (XII.4.) önkormányzati rendelete 1. § (5) bekezdése értelmében alapítványok részére pénzeszköz átadása kizárólag a Közgyűlés döntése alapján lehetséges.

Az alapítványok a közpénzekből nyújtott támogatások átláthatóságáról szóló 2007. évi CLXXXI. törvényben előírt összeférhetetlenségi nyilatkozatot megtették.

A fentiek alapján kérem a Tisztelt Közgyűlést, hogy az alapítványok támogatásáról dönteni szíveskedjék.

**Szombathely, 2023. április 18.**

**/: Dr. Nemény András: /**

**I/I.**

**HATÁROZATI JAVASLAT**

**……/2023. (IV.27.) Kgy. sz. határozat**

**„A” változat**

A Közgyűlés – a városnév használatának szabályairól szóló 16/1994. (VI.9.) önkormányzati rendelet 4. § (1) bekezdése alapján – **engedélyezi**, hogy Kopcsó Anikó velemi lakos a 9700 Szombathely, Szelestey L. u. 25. szám alatti magánszálláshely üzemeltetéséhez a „Szombathelyi Apartman” elnevezést, az apartman honlapjának címeként a „szombathelyiapartman.hu” címet használhassa, a szálláshely működésének időtartamáig.

**„B” változat**

A Közgyűlés – a városnév használatának szabályairól szóló 16/1994. (VI.9.) önkormányzati rendelet 4. § (1) bekezdése alapján – **nem engedélyezi**, hogy Kopcsó Anikó velemi lakos a 9700 Szombathely, Szelestey L. u. 25. szám alatti magánszálláshely üzemeltetéséhez a „Szombathelyi Apartman” elnevezést, az apartman honlapjának címeként a „szombathelyiapartman.hu” címet használhassa, az alábbi indokok alapján:

**Felelős:** Dr. Nemény András, polgármester

Dr. Károlyi Ákos, jegyző

(A végrehajtás előkészítéséért:

Nagyné Dr. Gats Andrea, a Jogi és Képviselői Osztály vezetője)

**Határidő:** azonnal

**I/II.**

**HATÁROZATI JAVASLAT**

**….../2023. IV.27.) Kgy. sz. határozat**

**„A” változat**

A Közgyűlés – a városnév használatának szabályairól szóló 16/1994. (VI.9.) önkormányzati rendelet 4. § (1) bekezdése alapján – **engedélyezi**, hogy a Galambos Grill Kft. (székhely: 9751 Vép, Kassai u. 73.) az általa szervezett szombathelyi eseményeken használhassa a városnevet „Helló Savaria” és „Savaria Park” formában, visszavonásig terjedő időtartamban.

**„B” változat**

A Közgyűlés – a városnév használatának szabályairól szóló 16/1994. (VI.9.) önkormányzati rendelet 4. § (1) bekezdése alapján – **nem engedélyezi**, hogy a Galambos Grill Kft. (székhely: 9751 Vép, Kassai u. 73.) az általa szervezett szombathelyi eseményeken használhassa a városnevet „Helló Savaria” és „Savaria Park” formában, az alábbi indokok alapján:

**Felelős:** Dr. Nemény András, polgármester

Dr. Károlyi Ákos, jegyző

(A végrehajtás előkészítéséért:

Nagyné Dr. Gats Andrea, a Jogi és Képviselői Osztály vezetője)

**Határidő:** azonnal

**I/III.**

**HATÁROZATI JAVASLAT**

**….../2023. IV.27.) Kgy. sz. határozat**

**„A” változat**

A Közgyűlés – a városnév használatának szabályairól szóló 16/1994. (VI.9.) önkormányzati rendelet 4. § (1) bekezdése alapján – **engedélyezi**, hogy az Elefánt Gyógyszertár Kft. (székhely: 9791 Torony, Rohonci u. 4.) a Savaria Plazában működő gyógyszertár elnevezésében használhassa a városnevet, „Savaria Gyógyszertár” formában, a társaság működésének időtartamáig.

**„B” változat**

A Közgyűlés – a városnév használatának szabályairól szóló 16/1994. (VI.9.) önkormányzati rendelet 4. § (1) bekezdése alapján – **nem engedélyezi**, hogy az Elefánt Gyógyszertár Kft. (székhely: 9791 Torony, Rohonci u. 4.) a Savaria Plazában működő gyógyszertár elnevezésében használhassa a városnevet, „Savaria Gyógyszertár” formában, az alábbi indokok alapján:

**Felelős:** Dr. Nemény András, polgármester

Dr. Károlyi Ákos, jegyző

(A végrehajtás előkészítéséért:

Nagyné Dr. Gats Andrea, a Jogi és Képviselői Osztály vezetője)

**Határidő:** azonnal

**II.**

**HATÁROZATI JAVASLAT**

**…./2023. (IV. 27.) Kgy. sz. határozat**

A Közgyűlés megtárgyalta a meglévő engedélyes kiviteli tervekről, valamint a nem engedélyköteles tevékenységekről készített előterjesztést, és az abban foglaltakat tudomásul veszi.

**Felelős:**  Dr. Nemény András polgármester

Dr. Horváth Attila polgármester

Dr. Károlyi Ákos jegyző

(A végrehajtásért felelős:

Kalmár Ervin, a Városüzemeltetési Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal

**III.**

**HATÁROZATI JAVASLAT**

**…./2023. (IV. 27.) Kgy. sz. határozat**

1. A Közgyűlés támogatja a Vas Megyei Temetkezési Kft-vel 2017-ben kötött vagyonkezelési szerződés módosítását oly módon, hogy a szerződés elnevezése „Vagyonkezelési és kegyeleti közszolgáltatási szerződés” legyen.

2. A Közgyűlés felkéri a polgármestert és a Vas Megyei Temetkezési Kft. ügyvezetőjét a vagyonkezelési szerződés 1. pont szerinti módosításának aláírására.

**Felelős:**  Dr. Nemény András polgármester

Horváth Soma alpolgármester

Dr. Károlyi Ákos jegyző

(A végrehajtásért felelős:

Kalmár Ervin, a Városüzemeltetési Osztály vezetője,

Jancsóné Sárdi Katalin, a Vas Megyei Temetkezési Kft. ügyvezetője)

**Határidő:** 2023. május 20.

**IV.**

**HATÁROZATI JAVASLAT**

**…………/2023. (IV.27.) Kgy. sz. határozat**

1./ A Közgyűlés jóváhagyja a Weöres Sándor Színház Nonprofit Kft. és Szombathely Megyei Jogú Város Önkormányzata között 2008. január 11. napján létrejött, a színházi feladatok ellátására szóló megállapodásnak az Önkormányzat kötelezettségeit tartalmazó rendelkezés 4. pontjának alábbi módosítását:

„4. Az Önkormányzat minden évben a tárgyévi költségvetési rendeletében határozza meg a Színház működési támogatásának mértékét, amely a GDPR feladatok ellátásának összegét is magában foglalja. A Színház az Önkormányzat tárgyévi költségvetési rendeletének kihirdetését követően írásban nyújtja be a központi és önkormányzati támogatás összegére együttesen vonatkozó ütemezési kérelmét. A Színház működéséhez szükséges összeg folyósítása az ütemezésnek megfelelően történik a hónap 5. napjáig. Az Önkormányzat által a Színház részére külön soron biztosított egyéb támogatási összegek folyósítása is jelen Megállapodás keretében történik. Bankszámlaszám: 11747006-20213273-00000000”

A kormányzati funkciók és államháztartási szakágazatok osztályozási rendjéről szóló 15/2019. (XII.7.) PM rendelet 4.§ (2) bekezdésében foglaltaknak eleget téve az igényelt támogatás céljának kormányzati funkciója: „082020 – színházak tevékenysége.”

2./ A Közgyűlés felhatalmazza a polgármestert a megállapodás módosításának aláírására.

**Felelős:** Dr. Nemény András polgármester

Dr. Horváth Attila alpolgármester

Horváth Soma alpolgármester

Dr. Károlyi Ákos jegyző

(A végrehajtásért felelős:

Vinczéné Dr. Menyhárt Mária, az Egészségügyi és Közszolgálati Osztály vezetője,

Stéger Gábor, a Közgazdasági és Adó Osztály vezetője,

Szabó Tibor, a Weöres Sándor Színház Nonprofit Kft. ügyvezetője)

**Határidő**: azonnal (1. pont vonatkozásában)

2023. május 4. (2. pont vonatkozásában)

**V.**

**HATÁROZATI JAVASLAT**

**……/2023. (IV. 27.) Kgy. sz. határozat**

Szombathely Megyei Jogú Város Közgyűlése a Gazdasági és Jogi Bizottság véleményét figyelembe véve úgy dönt, hogy a szombathelyi 6475/A/1 hrsz.-ú, természetben a Szombathely, Thököly u. 36. szám alatt található, üzlethelyiség megnevezésű, társasházi külön tulajdonú ingatlan tekintetében a ZÉKORI Kft., valamint a WESTRIO Kft. között 2023. április 6. napján kelt adásvételi szerződésben meghatározott feltételekkel Szombathely Megyei Jogú Város Önkormányzata – az Étv. 7. § (2) bekezdés b) és 17. § d) pontjai, valamint a HÉSZ 62. § (7) bekezdése alapján „megőrzésre érdemes építészeti, régészeti örökség védelme, felújítása, továbbfejlesztése” céljából fennálló – elővásárlási jogával nem él.

**Felelős:** Dr. Nemény András polgármester

dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

**Határidő:** azonnal

**VI/I.**

**HATÁROZATI JAVASLAT**

**…./2023. (IV.27.) Kgy. számú határozat**

1. Az önkormányzati forrásátadásról szóló 47/2013. (XII.4.) önkormányzati rendelet 1. § (5) bekezdése alapján a Közgyűlés hozzájárul ahhoz, hogy az önkormányzat 2023. évi költségvetéséről szóló 4/2023. (II.28.) önkormányzati rendelet 13. mellékletében meghatározott „Polgármesteri keret” tételsor terhére a Perintparti Alapítvány részére a Vasi Kislegényczéh támogatására 440.000,- Ft pénzeszköz átadásra kerüljön.

2. A Közgyűlés felhatalmazza a polgármestert a támogatási szerződés aláírására.

**Felelősök:** Dr. Nemény András polgármester

(A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal (1. pont vonatkozásában)

2023. május 15. (2. pont vonatkozásában)

**VI/II.**

**HATÁROZATI JAVASLAT**

**…./2023. (IV.27.) Kgy. számú határozat**

1. Az önkormányzati forrásátadásról szóló 47/2013. (XII.4.) önkormányzati rendelet 1. § (5) bekezdése alapján a Közgyűlés hozzájárul ahhoz, hogy az önkormányzat 2023. évi költségvetéséről szóló 4/2023. (II.28.) önkormányzati rendelet 13. mellékletében meghatározott „Polgármesteri keret” tételsor terhére a Joskar-Ola Alapítvány részére a XXIII. Joskar-Ola Napok Kulturális és Sportfesztivál megrendezésére 770.000,- Ft pénzeszköz átadásra kerüljön.

2. A Közgyűlés felhatalmazza a polgármestert a támogatási szerződés aláírására.

**Felelősök:** Dr. Nemény András polgármester

(A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal (1. pont vonatkozásában)

2023. május 15. (2. pont vonatkozásában)